text: Kronprinsen fejrer det danske olieventyr i Esbjerg
  26 august 2016 kl. 11.18
  Når Esbjerg Kommune sammen med olie- og gasbranchen den 8. september fejrer 50-året for det første danske oliefund i Nordsøen, bliver det med deltagelse af kronprins Frederik.
  First50 hedder jubilæet, som giver kronprinsen anledning til at overvære åbningen af Fiskeri- og Søfartsmuseets nye offshoreudstilling og besøge en række af Esbjergs førende virksomheder i olie- og gasbranchen.
  Torsdag 8. september er en festdag for Esbjerg Kommune og de virksomheder, der er knyttet til den danske olie- og gasbranche. Da fejres nemlig 50 års jubilæet for det første danske fund af olie og gas i Nordsøens undergrund i 1966, og siden har Nordsøens skatkammer haft stor betydning for økonomien og udviklingen i både Danmark og Esbjerg.
  Kronprins Frederik har sagt ja til at deltage i markeringen.
  - I Esbjerg markerer vi jubilæet som en festlig dag selvfølgelig med opmærksomheden rettet mod olie- og gasindustrien. Vi ser frem til at byde kronprinsen velkommen og tage ham med på en spændende rundtur i Danmarks EnergiMetropol Esbjerg, som ikke bare er Danmarks EnergiMetropol, siger borgmester Johnny Søtrup i en pressemeddelelse.
  